Diari Oficial de la Generalitat Valenciana


Sumari del DOGV 8123, del 08-09-2017 (2017/7608)

RESOLUCIÓ de 28 d'agost de 2017, del director general de Relacions amb les Corts, per la qual es publica el conveni marc entre l'Agència Valenciana del Turisme i l'Ajuntament de Morella, pel qual s'estableixen les bases per a la conservació, el manteniment, la rehabilitació i la gestió del complex Fàbrica de Giner d'aquest municipi.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8123

Data del DOGV
:   08-09-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/7608


Data del document
:   28-08-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 28 d'agost de 2017, del director general de Relacions amb les Corts, per la qual es publica el conveni marc entre l'Agència Valenciana del Turisme i l'Ajuntament de Morella, pel qual s'estableixen les bases per a la conservació, el manteniment, la rehabilitació i la gestió del complex Fàbrica de Giner d'aquest municipi. [2017/7608]  
L'Agència Valenciana del Turisme i l'Ajuntament de Morella han subscrit, prèvia tramitació reglamentària, el dia 24 de juliol de 2017, el conveni marc pel qual s'estableixen les bases per a la conservació, el manteniment, la rehabilitació i la gestió del complex Fàbrica de Giner d'aquest municipi, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 28 d'agost de 2017 i número 1015/2017, procedeix la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.   
  
València, 28 d'agost de 2017.- El director general de Relacions amb les Corts: Antonio Torres Salvador.  
  
  
Conveni marc de col·laboració entre l'Agència Valenciana del Turisme i l'Ajuntament de Morella pel qual s'estableixen les bases per a la conservació, el manteniment, la rehabilitació i la gestió del complex Fàbrica de Giner d'aquest municipi  
  
Morella, 24 de juliol de 2017  
  
Reunits  
D'una banda,  
Francesc Colomer Sánchez, secretari autonòmic i president de l'Agència Valenciana del Turisme, en virtut del que es disposa en l'article 3 del Decret 102/2015, d'1 de juliol, del Consell, pel qual cessen i nomena les persones titulars de secretaries autonòmiques de la Generalitat (DOCV 06.07.2015) i en l'article 5 del Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat (DOCV 08.07.2015), que intervé en aquest acte en nom i representació de l'esmentada entitat de dret públic, entitat adscrita a la Presidència de la Generalitat, amb personalitat jurídica pròpia, que es regula pel que es disposa en l'article 67 de la Llei 3/1998, de 21 de maig, de la Generalitat, de turisme de la Comunitat Valenciana, i pel que es disposa en el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme. El domicili de la referida entitat de dret públic, a l'efecte del present document, és el situat a València, c/ Castán Tobeñas, 77, ciutat administrativa 9 d'Octubre, torre II, planta tercera.  
La seua legitimació i representació per a aquest acte es deriva del que s'estableix en l'apartat dos e de l'article 5 de l'esmentat Decret 209/2004, de 8 d'octubre, en virtut del qual el president de l'Agència Valenciana del Turisme exercirà la representació permanent de l'agència en la signatura de convenis. Per tant, es troba autoritzada la signatura del present conveni per acord del Consell de data 21 de juliol de 2017.  
I d'una altra banda, Rhamsés Ripollés Puig, com a alcalde president de l'Ajuntament de Morella, la legitimació i representació del qual per a aquest acte es deriva de la seua condició i càrrec d'alcalde president de l'esmentat ajuntament, autoritzat per a subscriure el present conveni d'acord amb el que es disposa en l'article 21.1.b de la Llei 7/1985, de 2 d'abril, reguladora de les bases de règim local.  
Les parts, segons hi intervenen,  
  
Exposen  
Primer. El complex Fàbrica de Giner és un dels escassos exemples de colònia industrial existents a la Comunitat Valenciana, situat al terme municipal de Morella, a 4 km del centre urbà, a la carretera de Morella a Forcall, a la Dena Primera del Riu, a la ribera del riu Bergantes. Aquest complex fabril constitueix un element valuós de la denominada arqueologia industrial, i està constituït per un conjunt d'edificis industrials i d'edificacions complementàries que articulen una colònia industrial dedicada a una producció tèxtil de cicle complet. Hi ha edificis que estaven dedicats a la producció industrial i d'altres destinats a l'allotjament de propietaris i d'obrers casats, a més d'una capella, una escola, etc.  
  
La configuració arquitectònica del conjunt de la Fàbrica de Giner presenta una trama urbanística que enllaça amb el territori i crea un espai urbà en diàleg amb el paisatge i amb el medi rural en què es troba.  
  
En l'antiga colònia industrial, com anteriorment s'ha indicat, es poden distingir dos grups o classes d'edificacions: un grup, disposat al costat de la carretera, a la part alta de la finca amb els edificis residencials, i l'altre grup, format per edificis industrials, a la zona riberenca del Bergantes. A l'edificació fabril s'accedeix a través d'un carrer que relaciona transversalment tot el conjunt arquitectònic en direcció nord-est - sud-oest, de manera que comunica la zona de residència amb el riu. Aquest carrer fa intersecció amb el camí del Collet, i així genera, en la part central del complex, una gran plaça com a zona de transició, des d'on s'obri el gran fumeral de rajola i la nau de telers, que n'és una de les principals.  
Les naus industrials tenen una disposició longitudinal a les terrasses fluvials, paral·leles al riu Bergantes. Entre aquestes naus, cal distingir la residència de treballadores solteres, l'antiga nau d'empaquetatge i la nau de filatura núm. 16, que corresponen a un sistema enllaçat amb l'antiga bassa. La nau de calderes, situada al costat de les edificacions anteriors, es relaciona geomètricament també amb les naus de telers, de tint, de llana en brut i amb la nau d'escaldat, entre d'altres.  
La Fàbrica de Giner té un gran interés pel tipus d'instal·lació industrial que representa i pel seu entorn natural i paisatgístic, ja que no sols és un valuós testimoniatge històric de la industrialització i dels seus conceptes de desenvolupament en el segle XIX, sinó que, a més, és un recurs turístic de primer ordre, la conservació i l'adequació del qual resulten idònies per a la promoció del turisme d'interior a la comarca on aquesta es troba.  
Segon. El complex Fàbrica de Giner - Masia del Collet, situat a Morella, és propietat de la Generalitat per compra mitjançant escriptura pública atorgada davant del notari de València, Octavio Talón Martínez, en data 30 de desembre de 1998, amb el número 1.153 del seu protocol. Les tres finques que conformen el complex van causar, per tant, les inscripcions següents en el Registre de la Propietat de Morella: la primera, en el tom 528, llibre 88, foli 121, finca 65, inscripció 23a; la segona, en el tom 515, llibre 86, foli 82, finca 4.011, inscripció 6a; i la tercera, en el tom 340, llibre 57, foli 227, finca 85, inscripció 12a.  
L'esmentat complex consta inscrit en l'Inventari General de Béns i Drets de la Generalitat amb el codi 12/080/004/000.  
Per Resolució de 31 de maig de 2016, de la Presidència de la Generalitat, es van adscriure els béns que componen el complex Fàbrica de Giner - Masia del Collet a l'Agència Valenciana del Turisme, amb l'única excepció d'aquells adscrits a l'Oficina Comarcal Agrària.  
  
Per Resolució de 7 de juny de 2016, del president de l'Agència Valenciana del Turisme, s'autoritza l'Ajuntament de Morella a l'ocupació temporal dels béns següents:  
«- L'alberg juvenil Francesc de Vinatea (12/080/004/003).  
- Escola d'Esports de Muntanya La Unió (12/080/004/005), on es troba el parc multiaventura Saltapins.  
- Capella (12/080/004/006).  
- Oficina de la Fundació Blasco d'Alagón (12/080/004/007).  
- Habitatge del conserge (12/080/004/008).  
- Sala de calderes, taller restauració Fundació Blasco d'Alagón.  
- Piscina.»  
Tercer. Que l'Ajuntament de Morella també està interessat en la conservació, el manteniment i la rehabilitació del complex, de tal manera que, mitjançant l'ús turístic, d'oci, de formació i cultural d'aquest, no solament es mantinga un important element històric i es conforme un important recurs turístic, sinó que aquest també actue com un dinamitzador econòmic i cultural d'aquesta comarca de l'interior de la província de Castelló.  
Quart. Que el complex Fàbrica de Giner, tot i que disposa de diversos edificis i instal·lacions, té una unitat orgànica, amb molts dels seus serveis i instal·lacions comuns, per la qual cosa el fet que hi haja dues administracions, l'ajuntament i l'agència, amb actuacions concurrents sobre el mateix objecte, l'esmentat complex fabril, fa del tot convenient establir les bases de col·laboració de les dues administracions i les delimitacions de les respectives actuacions i responsabilitats, mitjançant l'atorgament del present conveni marc de col·laboració per a la gestió, el manteniment, la conservació i la rehabilitació de la Fàbrica de Giner - Masia del Collet.  
Per tot el que s'ha exposat anteriorment, les dues parts, segons hi intervenen, subscriuen el present conveni que es regirà per mitjà de les següents  
  
Clàusules  
  
Primera. Objecte del present conveni marc  
L'objecte d'aquest conveni és establir les bases de col·laboració entre l'Agència Valenciana del Turisme i l'Ajuntament de Morella, i delimitar les respectives actuacions i responsabilitats en la gestió, el manteniment, la conservació, l'adequació i la rehabilitació del complex Fàbrica de Giner-Masia del Collet, situat a Morella, quilòmetre 4 de la carretera a Forcall.  
  
Segona. Caràcter de conveni marc  
Aquest conveni marc requereix, per a ser efectiu, la posterior formalització de convenis o acords singulars, en els quals, de manera específica, es concreten aquestes obligacions directament exigibles.  
  
Tercera. Compromisos de l'Ajuntament de Morella  
3.1. Respecte als següents immobles i les instal·lacions objecte de l'ocupació temporal acordada per Resolució de 7 de juny de 2016, del president de l'Agència Valenciana del Turisme, a favor de l'Ajuntament de Morella: «L'alberg juvenil Francesc de Vinatea (12/080/004/003); Escola d'Esports de Muntanya La Unió (12/080/004/005), on es troba el parc multiaventura Saltapins; capella (12/080/004/006); Oficina de la Fundació Blasco d'Alagón (12/080/004/007); habitatge del conserge (12/080/004/008); sala de calderes, taller restauració Fundació Blasco d'Alagón; piscina», l'esmentat ajuntament es compromet, a càrrec i expenses seus, a:  
3.1.1. De manera general, vetlar de forma diligent a l'hora de cuidar, mantindre, netejar i conservar els edificis i les instal·lacions, així com qualsevol altra acció necessària per al manteniment del complex, especialment allò que puga afectar la seguretat dels usuaris o que puga ocasionar algun perjudici al medi ambient.  
3.1.2. Efectuar les tasques de manteniment a càrrec seu i, en particular, aquells manteniments preventius o pal·liatius exigibles d'acord amb la normativa aplicable, així com la prestació dels serveis requerits per al manteniment de les instal·lacions, inclosa la piscina.  
3.1.3. Les tasques de jardineria, manteniment, poda i aclarida d'arbrat a les zones contigües dels edificis relacionats anteriorment en l'apartat 3.1.  
3.1.4. Manteniment dels cartells de senyalització i dels cartells explicatius existents als edificis abans esmentats.  
3.1.5. Retirada dels elements deteriorats i que no siguen susceptibles de reparació. En aquest cas, la retirada haurà de ser comunicada a l'Agència Valenciana del Turisme perquè en prenga coneixement i ho controle.  
3.1.6. Informar regularment l'Agència Valenciana del Turisme de l'execució i de les incidències, si n'hi haguera, de les actuacions que s'hi realitzen, i atendre i complir els suggeriments i les indicacions emeses per l'Agència Valenciana del Turisme per a prestar el servei de la millor manera possible.  
3.2. Respecte a la resta dels immobles i de les instal·lacions del complex Fàbrica de Giner - Masia del Collet, és a dir, els exclosos de la relació de l'apartat 3.1 anterior, a exclusió de l'oficina comarcal agrària adscrita a la conselleria d'agricultura, medi ambient, canvi climàtic i desenvolupament rural, que no forma part del conveni, l'Ajuntament de Morella es compromet a:  
3.2.1. No dur a terme cap acció que puga perjudicar l'ús, l'aprofitament o l'estat d'aquests edificis i instal·lacions o pertorbar-ne l'ús o l'explotació per l'Agència Valenciana del Turisme.  
3.2.2. Informar regularment l'Agència Valenciana del Turisme de qualsevol incidència en aquests immobles i instal·lacions, si se'n produïren.  
3.2.3. En casos de sinistre o urgència, actuar-hi per a evitar o pal·liar danys o perjudicis i informar l'Agència Valenciana del Turisme sobre el sinistre i les mesures adoptades com més prompte millor.  
  
3.2.4. Tenint en compte la immediatesa de l'Ajuntament de Morella sobre el complex Fàbrica de Giner - Masia del Collet, unida a la circumstància que l'esmentada corporació disposa de mitjans propis per a fer-ho, en desenvolupament del present conveni marc les dues administracions podran atorgar convenis d'encàrrec de gestió per al manteniment, la reparació i la conservació del complex Fàbrica de Giner, dels edificis de titularitat de la Generalitat, adscrits a l'Agència Valenciana del Turisme, i descrits en l'apartat 3.2 anterior. Aquests convenis o acords d'encàrrec de gestió s'acordaran per les dues parts i tindran una durada anual, amb possibilitat d'una altra pròrroga anual.  
  
  
Quarta. Compromisos de l'Agència Valenciana del Turisme  
4.1. Respecte als següents immobles i instal·lacions objecte de l'ocupació temporal acordada per Resolució de 7 de juny de 2016, del president de l'Agència Valenciana del Turisme, a favor de l'Ajuntament de Morella: «L'alberg juvenil Francesc de Vinatea (12/080/004/003); Escola d'Esports de Muntanya La Unió (12/080/004/005), on es troba el parc multiaventura Saltapins; capella (12/080/004/006); Oficina de la Fundació Blasco d'Alagón (12/080/004/007); habitatge del conserge (12/080/004/008); sala de calderes, taller restauració Fundació Blasco d'Alagón; piscina», l'Agència Valenciana del Turisme es compromet a:  
4.1.1. No dur a terme cap acció que puga perjudicar l'ús, l'aprofitament o l'estat d'aquests edificis i instal·lacions o pertorbar-ne l'ús o l'explotació per l'Ajuntament de Morella o per tercers autoritzats o contractats per l'ajuntament.  
4.1.2. Informar regularment l'Ajuntament de Morella de qualsevol incidència en aquests immobles i aquestes instal·lacions, si se'n produïra.  
4.1.3. En casos de sinistre o urgència, actuar-hi per a evitar o pal·liar danys o perjudicis i informar l'Ajuntament de Morella sobre el sinistre i les mesures adoptades com més prompte millor.  
4.2. Respecte a la resta dels immobles i de les instal·lacions del complex Fàbrica de Giner - Masia del Collet, és a dir, els exclosos de la relació de l'apartat 3.1 anterior i els adscrits a l'Oficina Comarcal Agrària, l'Agència Valenciana del Turisme, en cas de no atorgar-se l'acord d'encàrrec de gestió al qual es refereix l'apartat 3.2.4 anterior, es compromet a:  
4.2.1. De manera general, vetlar de forma diligent en la cura, el manteniment, la neteja i la conservació dels edificis i les instal·lacions, així com qualsevol altra acció necessària per al manteniment del complex, especialment allò que puga afectar la seguretat dels usuaris o que puga ocasionar algun perjudici al medi ambient.  
4.2.2. Efectuar les tasques de manteniment a càrrec seu, i, en particular, aquells manteniments preventius o pal·liatius exigibles d'acord amb la normativa aplicable, així com la prestació dels serveis requerits per al manteniment de les instal·lacions.  
4.2.3. Dur a terme les tasques de jardineria, manteniment, poda i aclarida d'arbrat a les zones contigües dels edificis esmentats en l'apartat 4.2 anterior.  
4.2.4. Mantindre els cartells de senyalització i els cartells explicatius existents als edificis abans esmentats.  
4.2.5. Informar regularment l'Ajuntament de Morella de l'execució i de les incidències, si n'hi haguera, i de les actuacions que s'hi realitzen.  
4.2.6. En el cas que les dues administracions atorguen l'acord d'encàrrec de gestió al qual es refereix l'apartat 3.2.4 anterior, l'Agència Valenciana del Turisme suportarà les càrregues pressupostàries que en aquests acords es determinen.  
  
Cinquena. Actuacions d'inversió  
5.1. Tenint en compte l'estat de ruïna i deterioració d'algunes de les instal·lacions o la necessitat d'adequació per a altres usos d'alguns dels edificis i instal·lacions, l'Agència Valenciana del Turisme, en la mesura de les seues disponibilitats financeres, podrà realitzar obres o inversions per a la rehabilitació o l'adequació d'aquests edificis i instal·lacions, sempre que dispose per a fer-ho de consignació pressupostària adequada i suficient.  
5.2. En cas que l'Ajuntament dispose d'estudis o projectes per a aquestes obres i inversions, es compromet a cedir-los gratuïtament a l'Agència Valenciana del Turisme, que els podrà utilitzar si així convé als seus interessos.  
5.3. L'Agència Valenciana del Turisme, per tal de dur a terme les obres i les inversions, gestionarà els procediments de contractació administrativa, es farà responsable de la preparació, la publicitat i l'adjudicació dels contractes i complirà amb les garanties establides per la Llei de contractes del sector públic. El control de l'execució i el seguiment de les obres serà dut a terme per l'Agència Valenciana del Turisme. L'execució d'aquestes obres haurà d'ajustar-se al previst en l'article 22 del text refós de la Llei de Contractes del sector públic, aprovat mitjançant el Reial decret legislatiu 3/2011, de 14 de novembre.  
  
5.4. L'Ajuntament de Morella es compromet a dur a terme totes aquelles actuacions que, a sol·licitud de l'Agència Valenciana del Turisme, es consideren convenients per al perfecte desenvolupament de l'execució de l'obra i, a més, haurà d'emetre els corresponents informes, llicències i autoritzacions.  
  
Sisena. Principis que regeixen el present conveni marc  
6.1. Les administracions públiques intervinents en el present conveni actuen i es relacionen d'acord amb els principis establits en els articles 140 i 141 de la Llei 40/2015, d'1 d'octubre, de règim jurídic del sector públic i, en conseqüència, deuran:  
a. Actuar sota el principi de lleialtat institucional, adequant-se a la distribució de competències de cada una, tal com es deriva del present conveni i de la normativa aplicable.  
b. Ponderar, en l'exercici de les competències pròpies, la totalitat dels interessos públics implicats i, en concret, aquells la gestió dels quals estiga encarregada a les altres administracions.  
c. Facilitar a les altres administracions la informació que necessiten sobre l'activitat que desenvolupen en l'exercici de les seues competències.  
d. Prestar, en l'àmbit propi, la cooperació i l'assistència actives que les altres administracions pogueren reclamar per a l'exercici eficaç de les seues competències.  
e. Complir amb les obligacions concretes derivades d'aquest conveni i del deure de col·laboració.  
6.2. A l'efecte del que es disposa en les lletres c i d de l'apartat anterior, l'Agència Valenciana del Turisme podrà sol·licitar les dades, els documents o els informes que es troben a la disposició de l'Ajuntament de Morella.  
6.3. L'assistència i la cooperació requerides només podran negar-se quan l'Ajuntament de Morella, al qual se li sol·licita, no estiga facultat per a prestar-les, no dispose de mitjans suficients per a això o quan, en cas de fer-ho, causara un perjudici greu als interessos la tutela dels quals té encarregada o al compliment de les seues funcions. La negativa a prestar l'assistència es comunicarà motivadament a l'Agència Valenciana del Turisme.  
6.4. Aquest conveni de col·laboració en cap cas suposa la renúncia a les competències pròpies de les administracions intervinents.  
  
  
Setena. Durada, vigència i causes de resolució  
La vigència del present conveni marc de col·laboració s'estendrà des del moment que siga signat fins a la finalització de les actuacions que se'n deriven i, en tot cas, tindrà una durada d'un any, renovable per períodes anuals fins a un màxim de 4 anys, en funció de la vigència de l'autorització de l'ocupació dels immobles objecte del conveni.  
  
El present conveni quedarà resolt per mutu acord de les parts i per l'incompliment, per qualsevol de les parts, de les clàusules previstes en aquest.  
De la mateixa manera, quedarà automàticament resolt en cas que es faça qualsevol modificació en el règim demanial o en cas d'autoritzacions d'ús sobre els immobles i les instal·lacions del complex.  
  
  
Huitena. Comissió de seguiment  
8.1. Es crea una comissió de seguiment i control del present conveni amb les funcions següents:  
- Supervisar l'execució del conveni, així com adoptar les decisions i dictar les instruccions necessàries amb la finalitat d'assegurar la correcta realització de les activitats convingudes, incloses, a aquest efecte, la solució, en primera instància, de les controvèrsies d'interpretació i de compliment que puguen plantejar-se respecte del conveni subscrit i dels acords de desenvolupament derivats.  
- Informar les parts dels retards i de les incidències que es puguen presentar durant l'execució del conveni, així com, si escau, proposar les corresponents actualitzacions o modificacions en el desenvolupament d'aquesta.  
8.2. La comissió de seguiment estarà constituïda per cinc representants, nomenats per les parts de comú acord. Tres representants seran designats per l'Agència Valenciana del Turisme, entre els quals es trobaran la persona que presidirà la comissió i el secretari d'aquesta, que seran designats per la Direcció de l'Agència Valenciana del Turisme. Els altres dos representants seran nomenats per l'Ajuntament de Morella.  
8.3. Les còpies de les actes, dels acords o dels informes que, si s'escau, emeta la comissió de seguiment, en el desenvolupament i l'execució de les funcions que tinga assignades, es remetran a la directora de l'Agència Valenciana del Turisme.  
8.4. La comissió es reunirà sempre que ho sol·licite qualsevol de les parts i, com a mínim, en dues ocasions durant el període de vigència del conveni. La manera de funcionar i l'adopció d'acords es regularan pel que es preveu en els articles 15 i següents de la Llei 40/2015, d'1 d'octubre, de règim jurídic del sector públic.  
  
Novena. Règim jurídic i jurisdicció  
El present conveni marc, quant a la seua tramitació i formalització, es regeix pel Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, i per la normativa bàsica continguda en el capítol VI del títol preliminar de la Llei 40/2015, d'1 d'octubre, de règim jurídic del sector públic.  
  
Si no s'aconseguira solució o acord, la resolució de la qüestió o les qüestions litigioses que sorgiren correspondrà als òrgans de la jurisdicció contenciosa administrativa competents per raó de la matèria.  
Les parts, llegit el present document i en prova de conformitat amb el contingut íntegre d'aquest, el subscriuen i el signen per duplicat exemplar, en el lloc i la data al principi indicats.  
  
El secretari autonòmic de turisme i president de l'Agència Valenciana del Turisme: Francesc Colomer Sánchez.  
L'alcalde de l'Ajuntament de Morella: Rhamsés Ripollés Puig.